

LĒMUMS

Ādažos, Ādažu novadā

2025. gada 5. martā **Nr.** **96**

**Par dalību** **projektu konkursā “****Atbalsts jaunatnes politikas īstenošanai vietējā līmenī”**

Jaunatnes likuma 5. panta pirmā daļa nosaka, ka pašvaldība veic darbu ar jaunatni, ievērojot jaunatnes politikas pamatprincipus un valsts jaunatnes politikas attīstības plānošanas dokumentus, plāno darbu ar jaunatni, kā arī nodrošina institucionālu sistēmu darbam ar jaunatni. Minētā likuma 7. panta izpratnē jauniešiem ir tiesības līdzdarboties jaunatnes politikas izstrādē un īstenošanā.

Pašvaldība var piesaistīt finanšu līdzekļus no ārējiem finanšu avotiem, t.sk., piedaloties Jaunatnes starptautisko programmu aģentūras (JSPA) atklāto projektu konkursos.

JSPA Jaunatnes politikas valsts programmas 2025.-2027. gadam ietvaros 21.02.2025. izsludina atklāto projektu konkursu “Atbalsts jaunatnes politikas īstenošanai vietējā līmenī”. Konkursa mērķis ir atbalstīt jaunatnes politikas attīstību vietējā līmenī, veicinot kvalitatīvas un ilgtspējīgas darba ar jaunatni sistēmas izveidi/pilnveidi pašvaldībās, tostarp  veicināt digitālā un mobilā darba ar jaunatni attīstību un jauniešu līdzdalības mehānismu stiprināšanu, izglītojamo pašpārvalžu attīstību savā pašvaldībā, jauniešu ar ierobežotām iespējām iekļaušanu un sadarbību ar jaunatnes organizācijām. Projekta iesniegumu konkursam var iesniegt pašvaldība, ja ir atbilstošs domes pilnvarojums.

Projekts pilnā apmērā tiek finansēts no valsts programmas līdzekļiem. Maksimālais pieejamais finansējums vienam projektam ir 10 000 *euro*, ko JSPA pārskaita pašvaldībai 10 darbdienu laikā pēc līguma noslēgšanas.

Projekta iesniegums JSPA ir jāiesniedz līdz 2025. gada 24. marta plkst. 23.59. Projekta īstenošanas laiks ir no 2025. gada 5. maija līdz 31. oktobrim.

Projekta izpildes rezultātā pašvaldībā tiks pilnveidots darbs jaunatnes politikā vietējā līmenī, veicinot kvalitatīvas un ilgtspējīgas darba ar jaunatni sistēmas pilnveidi.

Dalība projektā atbilst Ādažu novada Attīstības programmas (2021.-2027.) vidējā termiņa prioritātei “VTP15: Aktīva vietējo kopienu stiprināšana un iesaiste pašvaldības darbā”, rīcības virzienam “RV15.1: Iedzīvotāju līdzdalība novada attīstībā”, uzdevumam “U15.1.3: Sniegt iespēju iedzīvotājiem piedalīties novada attīstības lēmumu pieņemšanā un pašvaldības budžeta izlietojuma plānošanā”.

Pamatojoties uz Jaunatnes likuma 5. pantu, Pašvaldību likuma 4. panta pirmās daļas 8. punktu, kā arī domes Izglītības, kultūras, sporta un sociālās komitejas 05.03.2025. atzinumu, Ādažu novada pašvaldības dome

**NOLEMJ:**

1. Konceptuāli atbalstīt Ādažu novada pašvaldības dalību Jaunatnes starptautisko programmu aģentūras atklātajā projektu konkursā “Atbalsts jaunatnes politikas īstenošanai vietējā līmenī”.
2. Pašvaldības Centrālās pārvaldes Izglītības un jaunatnes nodaļai līdz 2025. gada 24. martam sagatavot un iesniegt projekta pieteikumu Jaunatnes starptautisko programmu aģentūrai.
3. Projekta apstiprināšanas gadījumā:
   1. noteikt, ka par 1. punktā noteiktā projekta īstenošanu atbild Centrālās pārvaldes Izglītības un jaunatnes nodaļas jaunatnes lietu speciālists;
   2. pašvaldības domes priekšsēdētājai parakstīt ar 1. punktā noteiktā projekta īstenošanu saistītos dokumentus.
4. Papildināt Attīstības programmas (2021-2027) Rīcības plāna uzdevumu “U15.1.3: Sniegt iespēju iedzīvotājiem piedalīties novada attīstības lēmumu pieņemšanā un pašvaldības budžeta izlietojuma plānošanā” ar jaunu pasākumu “Ā15.1.3.3. Projektu īstenošana projektu konkursā “Atbalsts jaunatnes politikas īstenošanai vietējā līmenī”” (atbildīgais – Izglītības un jaunatnes nodaļa; izpildes termiņš 2023.-2027.; Finanšu resursi – Cits finansējums; Iznākuma rādītāji – Projektu ietvaros pašvaldība paredz organizēt darba grupas, iesaistot pašvaldības darbiniekus, jomas speciālistus, NVO un privātpersonas, t.sk. piesaistīt finanšu līdzekļus speciālistu un ārpakalpojumu apmaksai, u.tml.).
5. Pašvaldības izpilddirektoram kontrolēt lēmuma izpildi.

Pašvaldības domes priekšsēdētājas

vietnieks attīstības jautājumos V. Bulāns

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU